7) Közlekedési, közösségi közlekedési és parkolási feladatok (Városigazgatóság Főosztály)

Agglomerációs belső szakaszok költségtérítési hozzájárulása: 816701
[bookmark: _GoBack]A Főváros és a kormány közötti egyeztetéseket követően a Kormány a Budapest környéki elővárosi közlekedés egységes lebonyolítása érdekében szükséges intézkedésekről szóló 1061/2016. (II. 25.) Korm. határozatában támogatta a Budapest környéki elővárosi közösségi közlekedés egységesen állami kézbe történő visszavételét. A Kormány döntött továbbá a BKV Zrt. HÉV üzletágának az állam részére történő átvételéről.
A Budapest környéki elővárosi közlekedéshez kapcsolódó feladatok ellátását 2016. novemberétől az Állam vette át a Fővárostól. A közszolgáltatások megrendelői feladatainak ellátása érdekében, a közszolgáltatás működtetéséhez szükséges feladatok ellátásáról (agglomerációs közlekedésszervezői-technológiai feladatok) és az azokkal kapcsolatos együttműködés feltételeiről Budapest Főváros Önkormányzata a Nemzeti Fejlesztési Minisztériummal (jelenleg Innovációs és Technológiai Minisztérium) együttműködési megállapodásokat kötött a fővárosi és elővárosi vasúti ill., az autóbuszos szolgáltatások vonatkozásában. Az együttműködési megállapodások 2020. december 31-ig történő meghosszabbítását tartalmazó módosítást a Fővárosi Közgyűlés 1291/2019. (XII.11.) számú határozattal elfogadta.
A címen tervezett 6 580 000 ezer Ft előirányzat a Fővárosi Önkormányzatnak – a BKK Zrt-n keresztül – a BHÉV Zrt, valamint a Volánbusz részére az agglomerációs közszolgáltatás közigazgatási határon belüli szakaszokra nyújtott költségtérítési hozzájárulását tartalmazza.

BKK Zrt. közösségi közlekedés közlekedésszervezői feladatai: 810201
Az egyes törvények Alaptörvénnyel összefüggő módosításáról szóló 2011. évi CCI. törvény a Busztörvény, a Vasúttörvény, illetve a közúti közlekedésről szóló törvény módosításával létrehozta a közlekedésszervező intézményét. A közlekedésszervezőre vonatkozó szabályokat a 2012. július 1-jétől hatályba lévő Személyszállítási Törvény is átvette és tovább fejlesztette. Közlekedésszervező lehet az önkormányzat meghatározó befolyása alatt álló részvénytársaság, mely feltételeknek a BKK Zrt. megfelel. 
A Kijelölő Rendelet kijelölése alapján a BKK a Személyszállítási Törvény 21.§-a szerinti közlekedésszervező.
Az új szabályozásnak megfelelően a helyi önkormányzat a helyi tömegközlekedés biztosításán, mint a Magyarország helyi önkormányzatairól szóló 2011. évi CLXXXIX. törvény 12. § (1) bekezdése szerinti, kötelezően ellátandó feladaton belüli egyes feladatokat az azok ellátásához szükséges forrásokkal együtt a közlekedésszervezőnek átadhatja.
A Fővárosi Önkormányzat a Budapest Főváros helyi közösségi közlekedési személyszállítása szervezésével és biztosításával kapcsolatos feladatokat a BKK Zrt. részére adja át, melynek érdekében a BKK Zrt-vel Feladat-ellátásról és közszolgáltatásról szóló keretmegállapodást kötött. A közlekedésszervezői feladatellátás adott évre vonatkozó költségigénye a keretmegállapodás mellékletét képező, „Közlekedésszervezői éves mellékletben” kerül meghatározásra. Ennek 2020-as összegét – 97 932 060 ezer Ft – tartalmazza a címkód kiadási előirányzata, melynek része a központi költségvetési törvény 3. mellékletében szereplő 12 000 000 ezer Ft összegű, a kötelezően ellátandó helyi közlekedési feladatra jutó támogatás.


A BKK a közlekedésszervezői tevékenységének a forrásigényét az alábbiakból fedezi:
· Menetdíjbevételek 
A közlekedésszervezői feladatellátás keretében a BKK saját nevében szedi be a menetdíjbevételeket.
· Menetdíj-támogatás
Állami menetdíj támogatás, amely tartalmazza a fogyasztói árkiegészítést és a szociálpolitikai menetdíj-támogatást. A Menetdíj-támogatást a BKK a vonatkozó jogszabályok szerinti eljárásban, a saját nevében igényli. 
· Közlekedésszervezéshez kapcsolódó szerződéses bevételek
Ezek kerületi tömegközlekedési szerződések, szerződéses menetrend szerinti szolgáltatások, egyéb szerződések bevételei.
· Közösségi kerékpárrendszer bevételei
Közösségi kerékpárrendszer jegy-és bérletértékesítésének bevétele.
· Fővárosi közlekedésszervezői forrás – 97 932 060 ezer Ft
Az Önkormányzat a mindenkori éves költségvetésének megfelelően bocsátja a BKK rendelkezésére a Közlekedésszervezői Feladatok ellátásához kapcsolódó forrást.
Fenti összegből 12 000 000 ezer Ft a helyi közösségi közlekedési feladatra kapott központi támogatás. A fennmaradó 85 932 060 ezer Ft a Fővárosi Önkormányzat által finanszírozandó.

BKK Zrt. egyéb feladatai: 823601
Az előirányzat az alábbi – a BKK Zrt-vel kötött Feladat-ellátásról és közszolgáltatásról szóló keretmegállapodásban meghatározott – feladatok ellátására biztosítja a forrást:
· Taxiállomás használatának ellenőrzésével kapcsolatos feladatokra, illetve a személytaxival végzett személyszállítási szolgáltatás és a szolgáltatást közvetítő szolgálatok ellenőrzésével kapcsolatos feladatokra 229 288 ezer Ft-ot. 
A BKK, mint integrált közlekedésszervező a Taxi Rendelet alapján a személytaxival végzett személyszállítási szolgáltatás és a szolgáltatást közvetítő szolgálatok ellenőrzésével kapcsolatos feladatok során többek között a személytaxi gépjárművek és a taxival történő személyszállítási szolgáltatás nyújtását végző szolgáltatók Taxi Rendeletben foglaltaknak való megfelelését vizsgálja a feladat ellátásához szükséges dokumentációt figyelembe véve.
· Projektmenedzsment feladatok ellátására 4 240 ezer Ft-ot.
A BKK látja el az Önkormányzat fővárosi és európai uniós forrásból megvalósított, az Éves Szerződésben meghatározott közlekedésfejlesztési projektjei kapcsán a projektmenedzsment közszolgáltatási feladatokat.
BKK Zrt. stratégiai közútkezelési feladatok: 825601
A Fővárosi Önkormányzattal kötött Feladat-ellátásról és közszolgáltatásról szóló keretmegállapodásban foglaltak alapján a BKK Zrt., mint Stratégiai Központ, felelős az általános stratégiai közútkezelői feladatok, a szakmai támogató feladatok, valamint az egyéb közútkezelői feladatok ellátásáért. A Keretmegállapodásban meghatározott főbb feladatok az alábbiak:
· Általános stratégiai közútkezelői feladatok:
a fővárosi közutak útkategóriákba és útosztályokba sorolása, út-, és hídfelújítási program összeállítása, a közterületi várakozás integrált rendszerének (korlátozott forgalmi övezetek, valamint a behajtási rendszerek) kidolgozásával és továbbfejlesztésével kapcsolatos koncepcionális feladatok, a környezetvédelmi szempontok érvényesítése érdekében szükség szerinti javaslat megtétele a fővárosba behajtó, illetve a fővárosban közlekedő gépjárművek közlekedésének szabályozására, valamint a teherforgalommal, illetve a forgalomcsillapítással kapcsolatos forgalomszabályozási javaslatok kidolgozása.
· 
Szakmai támogató feladatok:
[bookmark: _Hlk505241396]a Budapest Közút Zrt. közszolgáltatási és feladat-ellátási megállapodásának, éves szerződésének és azok módosítása tervezetének, éves beszámolójának, éves működési jelentésének szakmai véleményezése, a feladatellátásba bevont alvállalkozók helyszíni műszaki ellenőrzésének rendjének meghatározása.
· Egyéb közútkezelői feladatok:
képviselet különböző egyeztetéseken, útfenntartási koncepció, ill. stratégia előterjesztése, minőségi követelmények meghatározása, tömegközlekedési útvonalak és megállóhelyek tömegközlekedési szempontból történő kijelölése és módosítása, valamint javaslattétel az Önkormányzat részére biztonsági, utasáramlási, közlekedési, közútkezelési és üzemeltetési okokból az aluljárókban lévő bérleményekkel kapcsolatos bérleti szerződések megszüntetésére, a bérlemények területfoglalásának módosítására.
Az előirányzat – 212 215 ezer Ft – ezen feladatok elvégzésére biztosít fedezetet.

Budapest Közút Zrt. operatív közútkezelési feladatok: 825401
[bookmark: _Hlk505241435]A Budapest Közút Zrt. a Budapest Fővárosi Önkormányzattal kötött Feladat-ellátásról és közszolgáltatásról szóló keretmegállapodásban foglaltak alapján a fővárosi közutak, műtárgyak és tartozékaik kapcsán az igazgatási, ellenőrzési és vizsgálati feladatokat Feladat-ellátási Tevékenységként köteles ellátni, az üzemeltetési és fenntartási közszolgáltatási feladatok ellátásáról pedig az Üzemeltetési és Fenntartási Tevékenységek keretében köteles gondoskodni.
Az előirányzat – 8 423 182 ezer Ft – a következő feladatok ellátására biztosítja a forrást:
· Feladat-ellátási Tevékenységre 3 633 791 ezer Ft-ot.
A Budapest Közút Zrt. a Feladat-ellátási Tevékenysége keretében az alábbi főbb feladatokat látja el: közúti közlekedéssel összefüggő tevékenységek elősegítése, kezelői hozzájárulások kiadása, egyéb hatóságok, szervek eljárásának kezdeményezése, közúti nyilvántartások vezetése, forgalomtechnikai feladatok, gyalogátkelőhelyekkel kapcsolatos feladatok, közutak ellenőrzése, hidak és egyéb műtárgyak, valamint forgalomirányítási eszközök ellenőrző vizsgálata.
· Üzemeltetési és Fenntartási Tevékenységre 4 789 391 ezer Ft-ot.
Ennek keretében köteles gondoskodni többek között a közúti jelzések és egyéb úttartozékok helyreállításáról, cseréjéről, a jelzőlámpás forgalomirányítás üzemeltetéséről, a vízelvezetésről, hidakkal, aluljárókkal kapcsolatos üzemeltetési feladatokról, valamint az útburkolatok, hidak, egyéb műtárgyak, ill. vízelvezető rendszerek és úttartozékok fenntartásáról, valamint a temetői utak burkolatjavításáról.


Budapest Közút Zrt. egyéb feladatai: 825501
Az előirányzat a Budapest Közút Zrt-vel kötött Feladat-ellátásról és közszolgáltatásról szóló keretmegállapodásban foglaltak alapján a következő feladatok ellátására biztosítja a forrást:
· Teherforgalmi és parkolási rendszerek üzemeltetésére 1 225 981 ezer Ft-ot. 
A Budapest Közút Zrt. Budapest Főváros parkolási és forgalomtechnikai rendszerének működtetésével összefüggésben teherforgalmi közszolgáltatási feladatokat, valamint parkolás-gazdálkodási közszolgáltatásokat köteles ellátni a Parkolási Rendeletben, a Teherforgalmi Rendeletben, valamint a Parkolási és Közlekedésfejlesztési Keretrendeletben foglalt rendelkezésekkel összhangban.


· Taxiállomások üzemeltetésére 270 413 ezer Ft-ot. 
A Budapest Közút Zrt. a taxiállomások üzemeltetését, valamint a kapcsolódó ügyfélszolgálati iroda és a taxi vizsgáló állomás működtetésével összefüggésben felmerült feladatokat köteles ellátni a Taxi Rendeletben foglalt rendelkezésekkel összhangban.

Közlekedési szakmai feladatok: 881201
A Rákoskeresztúri autóbusz folyosó kialakítása során érintett terület egy része a Magyar Állam tulajdonában, de a MÁV vagyonkezelésében áll. Az ingatlanrész jogi rendezése érdekében Budapest Főváros Önkormányzata a beruházással érintett ingatlanrész tulajdonjogát meg kívánja majd szerezni, telekalakítást fog kezdeményezni a Magyar Állam és a Vagyonkezelő képviselőivel a tulajdon-átruházás kapcsán. A tulajdonjog megszerzéséig bérleti szerződés megkötésére került sor az adott ingatlanrész használatára. Mivel a beruházás Támogatási Szerződés alapján valósult meg, a fenntartási időszak 10 éves időszaka alatt, 2021-ig az inflációval növelt bérleti díjat folyamatosan fizetni kell, ezt az összeget tartalmazza az előirányzat.

Út-, hídfenntartás: 883601
Az előirányzat a közlekedési feladatokhoz kapcsolódóan a Fővárosi Önkormányzat által fizetendő perköltségek, peres eljárásokhoz kapcsolódó szakértői díjak, végrehajtási eljárásokhoz kapcsolódó igazgatási díjak, valamint az M3 autópálya támogatással megépült zajvédő-fal éves biztosításai díjának fedezetét tartalmazza.

Közterületi parkolási feladatok: 888301
A Magyarország helyi önkormányzatairól szóló 2011. évi CLXXXIX. törvény 2013. január 1-jén hatályba lépett 23. § (5) bekezdésének 3. pontja szerint a parkolás-üzemeltetés ellátása a kerületi önkormányzatok feladata, erről együttműködési megállapodások megkötésére került sor a Fővárosi Önkormányzat és a Kerületi Önkormányzatok között. 

A 2018-ban hatályba lépő egyes jogszabályváltozások azonban szükségessé tették a parkolási együttműködési megállapodásokban korábban kialakított számlázási rendszer módosítását is. Ennek alapján az ÁFA-körbe tartozó adóalanyoknak, így a Fővárosi Önkormányzatnak, illetve a kerületi önkormányzatoknak, valamint a szolgáltatóknak is valós idejű online számlaadat szolgáltatási kötelezettsége keletkezett, amely elkerülhetetlenné tette a közterületi parkolást végző szolgáltató fogalmának egységes meghatározását. Ennek eredményeként az együttműködési megállapodásokban rögzítésre került, hogy a parkolási szolgáltató minden esetben a kerületi önkormányzat. 

Fentiek érdekében a Fővárosi Közgyűlés 2018. november 14-ei, illetve 2019. december 11-ei ülésén elfogadta az I., II., III., VI., VIII., IX., XIII., kerületi önkormányzatokkal megkötött együttműködési megállapodások módosítását, valamint a XI. kerülettel új szerződés megkötését. Ezeknél a kerületeknél a Fővárosi Önkormányzat a fővárosi területeken keletkezett parkolási bevétel és az itt felmerülő költségek különbözetéről, vagyis a „nyereség” összegéről számlát állít ki a kerületi önkormányzat felé mint „Parkolási feltételrendszer biztosítása”, mely bevétel összege a „856701 Parkolási feltételrendszer biztosítása” címen került megtervezésre.



A VII. és a XIV. kerületek vonatkozásában azonban nem került sor a megállapodások módosítására. Ez azt jelenti, hogy ezen kerületi önkormányzatok közigazgatási területein lévő, de a Fővárosi Önkormányzat tulajdonában álló közúti várakozóhelyeken a kerületi önkormányzatok szedik be a Fővárosi Önkormányzat nevében a parkolási díjakat, és a parkolás üzemeltetéshez kapcsolódó költségeket elszámolják a Fővárosi Önkormányzat felé. Ezen kerületek vonatkozásában tehát a megállapodások módosításáig a „888301 Közterületi parkolási feladatok” címen jelenik meg a bevétel és az üzemeltetési költségek összege.
A címkód előirányzata tehát a Fővárosi Önkormányzat tulajdonában álló közterületeken történő parkolás üzemeltetési feladatainak a költségeit tartalmazza, valamint az üzemeltetés során kiszabott pótdíjak kapcsán felmerülő fizetési meghagyások, végrehajtási költségek és egyéb kapcsolódó kiadások összegét.
